**Pasientinformasjon**

**Fjerning av livmorslimhinnen  
(endometrieablasjon) for kraftige blødninger**

Endometrieablasjon er en poliklinisk behandling der vi fjerner livmorslimhinnen uten å fjerne livmoren. Metoden er svært effektiv og 50 – 80 % av kvinnene har ikke lenger menstruasjons-blødninger etter behandlingen. De resterende har mer sparsomme blødninger enn tidligere. Hos noen ganske få har slik behandling ingen effekt.

Behandlingen utføres på grunn avsvært kraftige blødninger når andre behandlingsformer ikke har hatt effekt.

Du må ikke ha ønske om graviditet i framtiden. Behandlingen kan likevel ikke regnes som sikker prevensjon. Dersom du blir gravid etter behandlingen må du følges ekstra i svangerskapet og under fødsel på grunn av fare for komplikasjoner. Før behandling må du undersøkes for andre underlivssykdommer, for eksempel celleforandring og muskelknuter. Det må derfor utføres en vanlig gynekologisk undersøkelse med innvendig ultralyd, og det må tas bakterieprøve og prøver til mikroskopisk undersøkelse fra livmorhule og livmorhals.

**Før inngrepet**

Ved forundersøkelse på gynekologisk poliklinikk blir de nødvendige undersøkelsene gjennomført, og det blir vurdert om du egner deg for denne type behandling.

Dersom du bruker medisiner er det viktig at medisinlisten er oppdatert. Vi anbefaler at du tar medisinene dine med ved innleggelsen.

**Behandlingsmetode/bedøvelse**

Behandlingen utføres i narkose.

Et tynt engangsinstrument føres inn i livmorhulen via skjede og livmorhals. Slimhinnen ødelegges av varmen som avgis av instrumentet.

**Etter inngrepet**

Du vil kanskje oppleve menstruasjonslignende smerter i underlivet de nærmeste timene etter inngrepet.

De fleste kan reise hjem etter 1-3 timer. Du kan ikke kjøre bil selv de første 12 timene etter inngrepet (pga narkosemidler i blodet).

**Komplikasjoner**

Komplikasjoner ved denne behandlingen er sjeldne, men ved enhver operasjon er det risiko for komplikasjoner, både under og etter inngrepet. Narkose/bedøvelse medfører også en liten risiko.

Komplikasjoner som kan oppstå:

* Perforasjon i starten av inngrepet
* Infeksjon i livmor eller bekken
* Arraktig lukking av livmorhalsen slik at blod fra menstruerende livmorslimhinne hoper seg opp i livmorhule og gir sterke smerter ved mens-tidspunkt, men minimal/ingen blødning.

**Etter hjemkomst**

De aller fleste kan oppta normal aktivitet 1-3 dager etter operasjonen.   
Du må forvente noe utflod/blødning de første dagene. Etter blødningen er det vanlig å ha mer vannaktig utflod i opptil 4-6 uker.

Samleie, bading og bruk av tampong bør unngås mens du har utflod.

Ved feber, illeluktende utflod, økende blødning eller smerter, akutt tungpust eller hevelse i føttene bør du ta kontakt med avdelingen hvor du ble operert:

**DK Hillevåg**  
Ta kontakt på tlf. **51 51 44 99**. Åpent frem til kl.18.00 på ukedager.

Etter kl. 18.00 eller i helg ring Kvinneklinikken på tlf. **51 51 87 77.**

**Velkommen til Kvinneklinikken**Stavanger universitetssjukehus

hh

[Siter kilden din her.]

Kvinneklinikken SUS, desember 2022  
[helse-stavanger.no/kvinneklinikken](https://helse-stavanger.no/avdelinger/kvinne-og-barneklinikken/kvinneklinikken)